पाएं अपने शहर की ताज़ा ख़बरें और फ्री ई-पेपरडाउनलोड करें
बिलाईगढ़ ब्लॉक के ग्राम पंचायत लिमतरी में नीम और बबूल के 15 हरे भरे पेड़ों की कटाई के लगभग एक सप्ताह बाद भी संबंधितों पर कोई कार्रवाई न होने से ग्रामीणोें में रोष है। प्रश्न उठ रहे हैं कि पूरा देश जब कोरोना महामारी से लड़ रहा है और ऑक्सीजन की कमी से मौतें भी हो रही हैं, तब ऐसे बेशकीमती पेड़ों को काटने की क्या जरूरत थी। इसके बावजूद आरोपियों पर कार्रवाई न होना भी संदेहों को जन्म दे रहा है। भास्कर ने 29 अप्रैल को इस खबर को प्रमुखता से प्रकाशित किया था।
इस संबंध में बिलाईगढ़ थाना प्रभारी सरजू प्रसाद धृतलहरे ने कहा कि जांच हो रही है, जांच होने के बाद कार्रवाई होगी। जांच अधिकारी अभी छुट्टी पर हैं। लिमतरी में दो तालाबों के किनारे लगे नीम और बबूल के 15 पेड़ों को पंचायत ने प्रस्ताव पास कर कटवाकर एक लाख 5 हजार रुपए में नीलाम भी कर दिए थे। एसडीएम टीआर माहेश्वरी ने मौके पर पहुंचकर कटे पेड़ों की जब्ती भी बनवाई थी और कहा था कि जल्दी ही दोषियों पर कार्रवाई की जाएगी पर अब तक नहीं हुई है।
एक पेड़ की उम्र 50 साल और इससे 52 लाख रुपए से अधिक का लाभ मिलता है
बता दें कि ऐसा ही एक मामला मध्यप्रदेश के सिंघोरी का सामने आया था जिसमें सिंघोरी वन अभयारण्य में सागौन के दो पेड़ काटने वाले एक आरोपी छोटेलाल पर बम्होरी वन विभाग ने 1 करोड़ 21 लाख 7700 रुपए का जुर्माना लगाया था। फिलहाल मामला कोर्ट में है। विभाग ने इसे वन संपदा माना और एक पेड़ की उम्र 50 साल मानकर जुर्माने का कैल्कुलेशन किया। आरोपी ने इसी साल जनवरी में अभयारण्य की बीट पहरिया में सागौन के दो पेड़ काट दिए थे और तभी से वह फरार चल रहा था। मामले में बम्हौरी वन परिक्षेत्र अधिकारी महेंद्र कुमार पलेचा ने बताया कि डायरेक्टर जनरल इंडियन काउंसिल ऑफ फॉरेस्ट ट्री रिसर्च एंड एजुकेशन के अनुसार एक पेड़ की उम्र 50 साल होती है और इन 50 सालों में पेड़ से हमें 52 लाख 400 रुपए की सुविधाएं मिलती हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn